SL Uradni list Evropske unije C 159/22

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 159/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„CORDERO DE NAVARRA“ ALI „NAFARROAKO ARKUMEA“

EU št.: PGI-ES-0212-AM01 – 8.9.2017

ZOP ( ) ZGO ( X ) ZTP ( )

1. Skupina vložnikov in pravni interes

Naziv: Regulativni organ za zaščiteno geografsko označbo Cordero de Navarra ali Nafarroako Arkumea. Naslov: Avenida Serapio Huici, 22 Edificio Peritos 31610 Villava NAVARRA ŠPANIJA Tel. +34 948013040 Faks +34 948013041 Elektronski naslov: info@intiasa.es

Skupina vložnikov zastopa skupinski interes proizvajalcev jagnjetine „Cordero de Navarra ali Nafarroako Arkumea“ in je stranka s pravnim interesom za zahtevo spremembe specifikacije za zaščiteno geografsko označbo „Cordero de Navarra ali Nafarroako Arkumea“ ter zagovornica zaščite te označbe.

Regulativni organ ZGO „Cordero de Navarra“ je združenje, sestavljeno iz proizvajalcev, ki delajo s Cordero de Navarra, katerega cilji so med drugim sprejeti ukrepe za povečanje vrednosti proizvoda in sprejemanje ukrepov za izboljšanje učinkovitosti sheme kakovosti ZGO, kot je določeno v členu 45 Uredbe št. 1151/2012.

Njegova naloga po nacionalni zakonodaji je spodbujati kakovost vrste Cordero de Navarra in zagotavljati ugled proizvoda ter ga braniti, kar se odraža v njegovem pravilniku delovanja, odobrenem z odredbo APA/2271/2002 z dne 23. maja 2002, ki ratificira uredbo o zaščiteni geografski označbi „Cordero de Navarra“ ali „Nafarroako Arkumea“ in njen regulativni organ.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☒ Dokazilo o poreklu — ☒ Metoda proizvodnje — ☐ Povezava — ☐ Označevanje — ☒ Drugo (nadzorni organ, nacionalne zakonske zahteve)

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

Predlagana manjša sprememba, ki je priložena, popravlja napake v besedilu in posodablja sklicevanja, ki so bila spremenjena po prvotni odobritvi specifikacije proizvoda, zato se spremeni besedilo naslednjih postavk specifikacije proizvoda:

— B) Opis proizvoda : posodobi se sklicevanje na uredbo o razvrščanju trupov glede na trenutne veljavne uredbe. Ta posodobitev predpisov ne pomeni spremembe v opisu certificiranega proizvoda.

— D) Dokazilo o poreklu : črta se sklicevanje na posebni nadzorni organ, ki trenutno ne obstaja več, kar se opredeli v točki G. Nadzorni organ,

— E) Metoda proizvodnje : popravi se napaka v besedilu v zvezi s sestavo krme za jagnjeta ternasco in posodobi se sklicevanje na standard 45011, ki je trenutno nadomeščen s standardom ISO/IEC 17065,

— G) Nadzorni organ : posodobi se sklicevanje na nadzorni organ zaradi spremembe njegovega uradnega naziva,

— I) Nacionalne zakonske zahteve : posodobijo se nacionalna pravna sklicevanja glede na trenutno veljavna.

— Drugo: z naslovnice se črta sklicevanje na Uredbo Sveta (EGS) št. 2081/92, ki je že razveljavljena.

Glede na vse navedeno in v skladu z utemeljitvami, navedenimi v zahtevi, je treba predlagane spremembe v tem „Zahtevku za odobritev manjše spremembe specifikacije ZGO ‚Cordero de Navarra ali Nafarroako Arkumea‘“ šteti za manjše v skladu z določbami tretjega pododstavka člena 53(2) Uredbe (EU) št. 1151/2012, saj:

— sprememba v postavki „B) Opis proizvoda“ ne vpliva na bistvene značilnosti proizvoda, posodobi se le sklicevanje na veljavne predpise v Skupnosti,

— ne spreminja povezave, postavke F) v specifikaciji,

— ne spreminja imena proizvoda ali dela njegovega imena,

— ne vpliva na opredeljeno geografsko območje, postavko „C) Geografsko območje“,

— prav tako ne pomeni večjih omejitev za trgovino s proizvodom ali njegovimi surovinami.

5. Spremembe

Opis spremembe 1 in njena utemeljitev

Postavka B: Opis proizvoda

Navedba nacionalne zakonske ureditve glede kakovosti ovčjih trupov se črta (odredba z dne 18. septembra 1975 in spremenjena z odredbo z dne 24. septembra 1987), ki je bila razveljavljena z uporabo zakonske ureditve Skupnosti in izrecno z odredbo ARM/2279/2010 z dne 20. avgusta 2010.

Posodobi se sklicevanje na uredbo Skupnosti, ki določa lestvico za razvrščanje trupov jagnjet s težo manj kot 13 kilogramov, v skladu z veljavno uredbo z dne 20. aprila 2017. Ta posodobitev ne spreminja opisa značilnosti proizvoda, ki so navedene v specifikaciji proizvoda, saj obstoječa lestvica za razvrščanje trupov jagnjet ni bila spremenjena v specifikaciji proizvoda.

Trenutno besedilo:

B) Opis proizvoda

a) Jagnjeta Lechal:

Komercialni kategoriji „Cordero Lechal Extra y Primera“, opisani v standardu kakovosti za ovčje trupe (odredba z dne 18. septembra 1975 in spremenjena z odredbo z dne 24. septembra 1987), in komercialni kategoriji „A in B“„prvovrstne“ kakovosti, opisani po lestvici Skupnosti za razvrščanje trupov lahkih jagnjet (Uredba (EGS) št. 2137/92 in Uredba (EGS) št. 461/93), za kategorije živih jagnjet pasem navarra in lacha.

Samci ali samice pasme lacha ali navarra, ki so dojeni z materinim mlekom do zakola, s težo trupa od 5 do 8 kg. Za pasmo lacha med 6 in 8 kg. Za jagnjeta pasme navarra (z glavo in drobovino), stara največ 45 dni.

Stopnja zamaščenosti: rahla do povprečna (razred 2–3 iz uredb (EGS) št. 2137/92 in št. 461/93, ki določata lestvico Skupnosti za razvrščanje trupov lahkih jagnjet).

Barva mesa: biserno bela bledo rožnata.

Značilnosti mesa: mehko, zelo sočno, gladkega tkiva in značilnega okusa.

b) Jagnjeta Ternasco:

Komercialni kategoriji „Cordero Ternasco Extra y Primera“, opisani v standardu kakovosti za ovčje trupe (odredba z dne 18. septembra 1975 in spremenjena z odredbo z dne 24. septembra 1987), in komercialni kategoriji „B in C“„prvovrstne“ kakovosti, opisani po lestvici Skupnosti za razvrščanje trupov lahkih jagnjet (Uredba (EGS) št. 2137/92 in Uredba (EGS) št. 461/93), za kategorije živih jagnjet izključno pasme navarra.

Samci ali samice pasme navarra, dojeni do najmanj 45 dni po rojstvu. Med rejo prehrana ovac vsebuje žitno slamo in koncentrate, ki temeljijo na žitih in stročnicah ter vsebujejo vitamine in minerale. Jagnjetom, ki se ne odstavijo po 45 dneh, se daje običajna prehrana za rejo, vključno z materinim mlekom. Teža trupa jagnjeta ternasco je med 9 in 12 kg. (Brez glave in drobovine), stara največ 110 dni.

Stopnja zamaščenosti: rahla do povprečna (razred 2–3 iz uredb (EGS) št. 2137/92 in št. 461/93, ki določata lestvico Skupnosti za razvrščanje trupov lahkih jagnjet).

Barva mesa: svetlo rožnata.

Značilnosti mesa: mehko, s sledmi medmišične maščobe, zelo sočno, gladkega tkiva in značilnega okusa.

Spremenjeno besedilo:

a) Jagnjeta Lechal:

Komercialni kategoriji „jagnjeta lechal A in B“„prvovrstne“ kakovosti, opisani po lestvici za razvrščanje trupov jagnjet z maso trupa manj kot 13 kg (Delegirana uredba (EU) 2017/1182), za kategorije živih jagnjet izključno pasem navarra in lacha.

Samci ali samice pasme lacha ali navarra, ki so dojeni z materinim mlekom do zakola, s težo trupa od 5 do 8 kg. Za pasmo lacha med 6 in 8 kg. Za jagnjeta pasme navarra (z glavo in drobovino), stara največ 45 dni.

Stopnja zamaščenosti: rahla do povprečna (razred 2–3 iz Delegirane uredbe (EU) 2017/1182, ki določa lestvico za razvrščanje trupov jagnjet z maso trupa manj kot 13 kilogramov).

Barva mesa: svetlo rožnata.

Značilnosti mesa: mehko, zelo sočno, gladkega tkiva in značilnega okusa.

b) Jagnjeta Ternasco:

Komercialni kategoriji „jagnjeta ternasco B in C“„prvovrstne“ kakovosti, opisani po lestvici za razvrščanje trupov, ki tehtajo manj kot 13 kilogramov (Delegirana uredba (EU) 2017/1182), za kategorije živih jagnjet izključno pasme navarra.

Samci ali samice pasme navarra, dojeni do najmanj 45 dni po rojstvu. Med rejo prehrana ovac vsebuje žitno slamo in koncentrate, ki temeljijo na žitih in stročnicah ter vsebujejo vitamine in minerale. Jagnjetom, ki se ne odstavijo po 45 dneh, se daje običajna prehrana za rejo, vključno z materinim mlekom. Teža trupa jagnjeta ternasco je med 9 in 12 kg. (Brez glave in drobovine), stara največ 110 dni.

Stopnja zamaščenosti: rahla do povprečna (razred 2–3 iz Delegirane uredbe (EU) 2017/1182, ki določa lestvico za razvrščanje trupov jagnjet s težo manj kot 13 kilogramov).

Barva mesa: svetlo rožnata.

Značilnosti mesa: mehko, s sledmi medmišične maščobe, zelo sočno, gladkega tkiva in značilnega okusa.

Opis spremembe 2 in njena utemeljitev

Postavka D: Dokazila o poreklu proizvoda z geografskega območja

Predlaga se črtanje prvega odstavka te postavke, ki navaja nadzorni organ (ki trenutno ne obstaja več), da bi se izognili podvajanju in bi pustili le navedbo iz postavke G (Nadzorni organ).

Trenutno besedilo:

D. Dokazila o poreklu proizvoda z geografskega območja

Nadzorni organ zaščitene geografske označbe je Instituto de Calidad Agroalimentaria de Navarra (ICAN).

Ta je odgovoren za upravljanje sistema certificiranja proizvodov in za to mora izvajati nadzor na dveh ravneh: prvo glede tega, ali proizvodnja in predelava ali obdelava proizvoda poteka na določenem geografskem območju; in drugo glede tega, ali so značilnosti proizvoda takšne, kot so navedene v specifikaciji proizvoda.

Spremenjeno besedilo:

Nadzorni organ za ZGO je odgovoren za upravljanje sistema certificiranja proizvodov in za to mora izvajati nadzor na dveh ravneh: prvo glede tega, ali proizvodnja in predelava ali obdelava proizvoda poteka na določenem geografskem območju; in drugo glede tega, ali so značilnosti proizvoda takšne, kot so navedene v specifikaciji proizvoda.

Opis spremembe 3 in njena utemeljitev

Postavka E: Metoda pridobivanja proizvoda

b) Obdobje rasti in vzreje:

Spremeni se besedilo zadnjega stavka drugega odstavka, da se razjasni njegovo razumevanje in odpravi napaka izključitve proizvodov rastlinskega izvora, ki so zakonsko odobreni, razen tistih iz žit in stročnic.

Specifikacija za to ZGO je bila pripravljena med letoma 2002 in 2006, ko je potekala razprava o uporabi stranskih proizvodov v krmi zaradi krize v prehrambnem sektorju, ki jo je povzročila bolezen BSE, zaradi česar je EU med drugim določila preventivne ukrepe, kot je prepoved uporabe mesne moke, krvne moke, želatine itd. v krmi prežvekovalcev.

Dejstvo, da je bila specifikacija pripravljena v omenjenem obdobju, je pripeljalo do navedene napake, saj so iz previdnosti želeli izključiti stranske proizvode živalskega izvora.

V omenjenih letih in pozneje so se v EU razvili, uredili in uveljavili predpisi o krmi, s katerimi so se določile dovoljene in nedovoljene surovine, dovoljene obdelave, pogoji uporabe, meje nezaželenih snovi itd., v prehrani živali, da bi zaščitili zdravje ljudi in živali.

Uredba Komisije (EU) št. 68/2013 z dne 16. januarja 2013 o katalogu posamičnih krmil v svoji splošni določbi št. 11 navaja, da se namesto besedne zveze „stranski proizvod“ uporabi beseda „proizvod“, da se upoštevajo razmere na trgu in jezik, ki ga nosilci dejavnosti poslovanja […] uporabljajo, zato ni primerno ohraniti in uporabljati besedne zveze „stranski proizvod“ v specifikaciji.

Pododstavek specifikacije, v katerem se predlaga sprememba v prvem delu, že vključuje uporabo vitaminov in mineralov v krmi za rejo, zato se ohranja duh, s katerim je bila pripravljena specifikacija, tj. sprememba za izključitev proizvodov živalskega izvora iz krme, kategorij 9 in 10 iz Kataloga posamičnih krmil.

S prehrambnega vidika in z vidika kakovosti pridobljenih proizvodov je uporaba različnih surovin rastlinskega izvora v sestavi krme za rejo jagnjet, ki so vključene v odstavek „2. Oljna semena in plodovi ter iz njih pridobljeni proizvodi“, „4. Gomoljnice in korenovke ter iz njih pridobljeni proizvodi“, „5. Druga semena in plodovi ter iz njih pridobljeni proizvodi“itd., običajna in potrebna za sestavo krme za prežvekovalce.

Prehrana, dobavljena jagnjetom, mora zagotavljati vsa potrebna hranila, da zadosti njihovim potrebam v uravnoteženi količini, zato da se preprečijo presežki ali napake v različnih hranilnih parametrih, da bi vzredili zdrave živali in dobili kakovostno meso.

Za doseganje ravni beljakovin, potrebnih v prehrani za rejo jagnjet, je nujno potrebna uporaba beljakovin iz oljnic, kot je sončnična moka, moka iz oljne ogrščice itd.

Pri uporabi samo žit in stročnic se lahko zgodi, da ne bodo dosežene potrebne količine beljakovin, saj se niti z uporabo velikih količin stročnic z visoko vsebnostjo beljakovin, kot je krmni bob, ne dosežejo zahtevane ravni, poleg tega pa imajo vsebovane beljakovine visoko stopnjo razgradljivosti in neustrezen profil aminokislin.

Obroki z veliko vsebnostjo visoko razgradljivih beljakovin lahko povzročijo visoko koncentracijo amonijaka v krvnem obtoku, ki lahko v nekaterih primerih pri jagnjetih povzroči bolezni jeter.

Glede na vse navedeno mora prehrana, ki se dodaja v krmo za vzrejo, temeljiti na proizvodih rastlinskega izvora z uravnoteženimi hranilnimi sestavinami ter biti v skladu s priporočili in omejitvami, določenimi za sestavo krme, ki so navedene v periodičnih publikacijah preglednic sestavin za krmo različnih priznanih institucij:

— National Research Council (NRC). Board on Agriculture and Natural Resources (ZDA),

— Institut National de la Recherche Agronomique (INRA) (Francija),

— Fundación Española para el Desarrollo de la Nutrición Animal (FEDNA) (Španija).

FEDNA v „Preglednici sestavin za krmo“ vključuje za vsak proizvod, uporabljen pri proizvodnji krme, njegov opis, priporočila za uporabo, hranilne vrednosti, in kjer je primerno, mejne vrednosti za uporabo po vrstah, da bi se pridobila varna in primerna krma za vsako uporabo, npr. različne oljnice:

— moka iz sončničnega ekstrakta 36 % PB,

— moka iz lanenega ekstrakta,

— moka iz bombažnega ekstrakta, 38 % PB.

Obstajajo publikacije, ki poleg žit in stročnic podpirajo uporabo surovin, ki zagotavljajo potrebna hranila v obdobju reje in s tem ohranjajo kakovost trupov:

— Effect of linseed dietary supplementation on adipose tissue development, fatty acid composition, and lipogenic gene expression in lambs. O. Urrutia, J. A. Mendizabal, K. Insausti, B. Soret, A. Purroy, A. Arana. Livestock Science no 178 (2015) 345–356,

— The effects of linseed or chia seed dietary supplementationon adipose tissue development, fatty acid composition, andlipogenic gene expression in lambs. O. Urrutia, B. Soret, K. Insausti, J. A. Mendizabal, A. Purroy, A. Arana. Small Ruminant Research no 123 (2015) 204–211,

— Efecto de la adición de subproductos derivados del tomate y otras fuentes de antioxidantes durante el cebo de corderos de raza merina sobre la calidad de la canal y de la carne fresca y envasada en atmósferas protectoras. Juan Ignacio Gutiérrez Cabanillas. Univerza v Extremaduri. 2015.

V zadnjem odstavku „Dobro počutje in zdravstveno stanje“ se posodobi sklicevanje na standard 45011 s trenutno veljavnim standardom ISO/IEC 17065:2012.

Trenutno besedilo:

b) Obdobje rasti in vzreje:

To obdobje velja izključno za jagnjeta ternasco. Obdobje se začne po odstavitvi (ni obvezno), približno 45 dni po rojstvu, in se konča z zakolom živali.

Prehrana v tem obdobju vsebuje žitno slamo, koncentrate, ki temeljijo na žitih, stročnicah, vitaminih in mineralih, ter poleg navedenega tudi materino mleko, če jagnjeta še niso bila odstavljena. Koncentrirana krma ne sme vsebovati niti stranskih proizvodov, če ti niso pridobljeni iz žit ali stročnic, niti sečnine.

Uporaba proizvodov, ki bi lahko vplivali na normalno hitrost rasti in razvoja živali, je izrecno prepovedana.

Spremenjeno besedilo:

b) Obdobje rasti in vzreje:

To obdobje velja izključno za jagnjeta ternasco. Obdobje se začne po odstavitvi (ni obvezno), približno 45 dni po rojstvu, in se konča z zakolom živali.

Prehrana v tem obdobju vsebuje žitno slamo, koncentrate, ki temeljijo predvsem na žitih, stročnicah, vitaminih in mineralih, ter poleg navedenega tudi materino mleko, če jagnjeta še niso bila odstavljena. Koncentrirana krma ne sme vsebovati proizvodov živalskega izvora ali sečnine.

Uporaba proizvodov, ki bi lahko vplivali na normalno hitrost rasti in razvoja živali, je izrecno prepovedana.

Trenutno besedilo:

Če Svet tako meni, lahko pripravi dokumente, ki opisujejo zahteve, potrebne za zagotovitev pravilnega ravnanja z živalmi na kmetijah ob stalnem izpolnjevanju zahtev, določenih v standardu 45011.

Spremenjeno besedilo:

Če Svet tako meni, lahko pripravi dokumente, ki opisujejo zahteve, potrebne za zagotovitev pravilnega ravnanja z živalmi na kmetijah ob stalnem izpolnjevanju zahtev, določenih v standardu ISO/IEC 17065.

Opis spremembe 4 in njena utemeljitev

Postavka G: Nadzorni organ

Posodobi se ime nadzornega organa, ki se je preimenoval. Od 1. oktobra 2011 so se javna podjetja Riegos del Canal de Navarra, S.A.U., Riegos de Navarra, S.A.U., Instituto de Calidad Agroalimentaria, S.A.U. (ICAN), Instituto Técnico y de Gestión Ganadera, S.A.U. in Instituto Técnico y de Gestión Agrícola, S.A.U. združila v eno podjetje, imenovano Instituto Navarro de Tecnologías e Infraestructuras Agroalimentarias, S.A. (INTIA, S.A.).

Ta združitev ni spremenila odnosov z akreditacijskim organom, pristojnimi organi in certificiranimi operaterji, saj:

— dogovori, pogodbe in sporazumi, podpisani z ICAN, ostajajo veljavni, pri čemer vse pravice in obveznosti navedenih podjetij prevzame INTIA, S.A.,

— certifikati, ki jih je izdalo podjetje ICAN-Certificación, ostajajo veljavni,

— struktura ICAN-Certificación se v celoti integrira v področje agroživilstva nove družbe, pri čemer ohranja omenjeno strukturo in osebje z enakimi odgovornostmi in funkcijami,

— Instituto Navarro de Tecnologías e Infraestructuras Agroalimentarias, S.A. (INTIA) ohranja veljavno akreditacijo 52/C-PR-120 v skladu s standardom ISO/IEC 17065 za certificiranje ZGO „Cordero de Navarra“, ki je bila prvotno odobrena inštitutu Instituto de Calidad Agroalimentaria, S.A.U. (ICAN).

Trenutno besedilo:

Nadzorni organ za zaščiteno geografsko označbo „Cordero de Navarra“ ali „Nafarroako Arkumea“ je Instituto de Calidad Agroalimentaria de Navarra (ICAN).

Naziv in podatki o nadzornem organu so:

Naziv: Instituto de Calidad Agroalimentaria de Navarra (ICAN) Naslov: Avda. Serapio Huici, 22 Edificio Peritos 31610 Villava NAVARRA ŠPANIJA Tel. +34 948013045 Faks +34 948071549

Spremenjeno besedilo:

Nadzorni organ za zaščiteno geografsko označbo „Cordero de Navarra“ ali „Nafarroako Arkumea“ je Instituto Navarro de Tecnologías e Infraestructuras Agroalimentarias, S.A. (INTIA).

Naziv in podatki o aktualnem nadzornem organu so:

Naziv: Instituto Navarro de Tecnologías e Infraestructuras Agroalimentarias, S.A. (INTIA) Naslov: Avda. Serapio Huici, 22 Edificio Peritos 31610 Villava NAVARRA ŠPANIJA Telefon: +34 948013045 Telefaks: +34 948071549

Opis spremembe 5 in njena utemeljitev

I: Nacionalne zakonske zahteve

Posodobi se seznam nacionalnih zakonskih zahtev v skladu z veljavnimi nacionalnimi predpisi.

Trenutno besedilo:

Zakon št. 25/1970 z dne 2. decembra 1970 o vinogradih, vinu in alkoholnih pijačah.

Odlok št. 835/1972 z dne 23. marca 1972 o podrobnih pravilih za izvajanje zakona št. 25/1970.

Odredba z dne 25. januarja 1994, ki določa ujemanje med špansko zakonodajo in Uredbo (EGS) št. 2081/92 o zaščiti geografskih označb in označb porekla za kmetijske proizvode in živila.

Kraljevi odlok št. 1643/99 z dne 22. oktobra 1999 o postopku za urejanje vlog za vpis v register Skupnosti za zaščito označb porekla in zaščito geografskih označb.

Spremenjeno besedilo:

Kraljevi odlok 1335/2011 z dne 3. oktobra 2011, ki ureja postopek za obravnavo zahtevkov za vpis zaščitenih označb porekla in zaščitenih geografskih označb v register Skupnosti in ugovore zoper te zahtevke.

Kraljevi odlok 149/2014 z dne 7. marca 2014, ki spreminja kraljevi odlok 1335/2011 z dne 3. oktobra 2011, ki ureja postopek za obravnavo zahtevkov za vpis zaščitenih označb porekla in zaščitenih geografskih označb v register Skupnosti in ugovore zoper te zahtevke.

Opis spremembe 6 in njena utemeljitev

Naslovnica specifikacije

Z naslovnice se črta sklicevanje na člen evropske uredbe, ki določa minimalne informacije, ki jih mora vsebovati specifikacija, tj. Uredbe Sveta (EGS) št. 2081/92, ki se poleg tega, da je že razveljavljena, šteje za sklicevanje, ki v specifikaciji ne sme biti navedeno.

Trenutno besedilo:

SPECIFIKACIJA v skladu s členom 4 Uredbe Sveta (EGS) št. 2081/92.

Spremenjeno besedilo:

SPECIFIKACIJA

6. Posodobljena specifikacija proizvoda (le za ZOP in ZGO)

https://goo.gl/YqXXi6

ENOTNI DOKUMENT

„CORDERO DE NAVARRA“ ALI „NAFARROAKO ARKUMEA“

EU št.: PGI-ES-0212-AM01 – 8.9.2017

ZOP ( ) ZGO ( X )

1. Ime (ZOP ali ZGO)

„Cordero de Navarra“ ali „Nafarroako Arkumea“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda (v skladu s Prilogo XI)

Skupina 1.1 Sveže meso (in drobovina)

3.2 Opis proizvoda, za katerega se uporablja ime iz točke 1

Geografska oznaka ščiti čistokrvni pasmi jagnjet navarra in lacha, ki se prodajata kot sveže meso.

Jagnjeta delimo na dve kategoriji, in sicer na sesna jagnjeta (lechal) in lahka jagnjeta (ternasco).

Jagnjeta lechal: samci ali samice pasme lacha ali navarra, dojeni do zakola, s težo trupa od 5 do 8 kg pri pasmi lacha in od 6 do 8 kg pri pasmi navarra (vključno z glavo in drobovino).

Jagnjeta ternasco: samci ali samice pasme navarra, dojeni do najmanj 45 dni po rojstvu, s težo trupa od 9 do 12 kg (brez glave ali drobovine).

Sprejmejo se le prvovrstni primerki kategorij „A“ in „B“ pri jagnjetih lechal ter kategorij „B“ in „C“ pri jagnjetih ternasco, razvrščenih po lestvici Skupnosti za razvrščanje trupov jagnjet z maso trupa manj kot 13 kilogramov (Delegirana uredba Komisije (EU) 2017/1182).

Trupi mojo imeti tudi naslednje lastnosti:

Jagnjeta lechal: Stopnja zamaščenosti: rahla do povprečna (razred 2–3 iz Delegirane uredbe Komisije (EU) 2017/1182, Priloga III, ki določa lestvico za razvrščanje trupov jagnjet z maso trupa manj kot 13 kilogramov). Barva mesa: svetlo rožnata. Značilnosti mesa: mehko, zelo sočno, gladkega tkiva in značilnega okusa.

Jagnjeta ternasco: Stopnja zamaščenosti: rahla do povprečna (razred 2–3 iz Delegirane uredbe Komisije (EU) 2017/1182, Priloga III, ki določa lestvico za razvrščanje trupov jagnjet z maso trupa manj kot 13 kilogramov). Barva mesa: svetlo rožnata. Značilnosti mesa: mehko, s sledmi medmišične maščobe, zelo sočno, gladkega tkiva in značilnega okusa.

3.3 Krma (samo za proizvode živalskega izvora) in surovine (samo za predelane proizvode)

Jagnjeta, ki jih zajema ZGO, morajo biti potomci ovc, ki so med svojim reproduktivnim ciklusom v ekstenzivnih ali polekstenzivnih sistemih reje, se v veliki meri pasejo in se prehranjujejo z naravnimi rastlinskimi viri v skladu s tradicijo navedenega geografskega območja.

Ovce dojijo jagnjeta lechal do zakola; njihovi trupi dosegajo težo od 5 do 8 kg.

Jagnjeta ternasco se dojijo najmanj do starosti 45 dni. Med rejo prehrana ovac vsebuje žitno slamo in koncentrate, ki temeljijo predvsem na žitih in stročnicah ter vsebujejo vitamine in minerale. Jagnjetom, ki se ne odstavijo po 45 dneh, se daje običajna prehrana za rejo, vključno z materinim mlekom. Ob zakolu so trupi težki od 9 do 12 kg. Koncentrirana krma ne sme vsebovati proizvodov živalskega izvora ali sečnine.

Uporaba snovi, ki bi lahko vplivale na normalno hitrost rasti in razvoja živali, je izrecno prepovedana.

3.4 Posebne faze proizvodnje, ki jih je treba izvajati na opredeljenem geografskem območju

Območje razmnoževanja in vzreje jagnjet pokriva celotno površino Navarre, pasma lacha je prisotna na severni polovici, pasma navarra pa na celotnem območju Navarre, razen na severozahodnem delu, kot je navedeno v specifikaciji za vsako pasmo.

Območje predelave in obdelave zaščitene jagnjetine je razširjeno na celotnem območju avtonomne skupnosti Navarra.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Jagnječji trupi, ki jih zajema ZGO, morajo biti označeni z oštevilčeno znamko ali pečatom, ki ju izda regulativni organ; opremljena morata biti z besedilom: „Indicación Geográfica Protegida Cordero de Navarra o Nafarroako Arkumea“.

Za tri vrste jagnjetine se uporabljajo tri vrste znamk: (1) „raza Navarra, ternasco“, (2) „raza navarra lechal“ in (3) „raza Lacha lechal“. Vse znamke so opremljene s kontrolno številko in logotipom ZGO. Poleg tega je ime pasme lechal oziroma ternasco razvidno na modrem (pasma navarra, ternasco), rumenem (pasma navarra, lechal) ali rdečem ozadju (pasma lacha, lechal).

4. Kratka opredelitev geografskega območja

Opredeljeno geografsko območje zajema celotno ozemlje avtonomne skupnosti Navarra. Avtonomna skupnost Navarra leži v severnem delu Iberskega polotoka, na zahodni strani Pirenejev. Leži med koordinatami 41°55′34″ ter 43°18′36″ severne višine; in med koordinatami 1°11′33″ ter 2°56′57″ vzhodne dolžine madridskega poldnevnika. Ima površino 10 421 km2 in meji na Francijo na severu; avtonomno skupnost La Riojo in provinco Zaragoza na jugu; provinci Zaragoza in Huesca na vzhodu; ter provinci Alava in Guipúzcoa na zahodu.

5. Povezava z geografskim območjem

Prebivalci Navarre imajo posebno nagnjenje do jagnjetine, saj je ta na vrhu seznama priljubljenih jedi v regiji. Kot navajajo pisani viri, so številni gastronomi in zgodovinarji skozi stoletja hvalili lastnosti jagnjetine iz Navarre.

Zgodovinski viri nakazujejo priljubljenost jagnjetine med prebivalci že v srednjem veku, v samostanih in na kraljevskih pojedinah.

Tradicija je tudi danes živa in vse 20. stoletje so gastronomi dajali zelo zanimive pripombe o jagnjetini iz Navarre. Eden teh je Cristino Álvarez, znan tudi po imenu „Caius Apicius“: „Jagnjetina iz Navarre, zlasti tista iz pamplonske kotline, je zasluženo na dobrem glasu. Jagnjetina je verjetno najbolj tradicionalna in najpogosteje pripravljena mesna jed v Navarri; kakovosti živali, kar je osnovni predpogoj kulinaričnega uspeha, ni mogoče oporekati.“

Glede povezave pasem „navarra“ in „lacha“ s tem geografskim območjem je bilo dokazano, da sta obe obstajali v Navarri že v prazgodovini; včasih sta si delili območje in pašnike, včasih pa sta se razširili na različna območja, ki so ustrezala lastnostim pasme.

Ovce iz Navarre so se ohranile od rimskih časov, skozi srednji vek, do danes ter premagale krize in velike spremembe, ki jih je podeželje doživelo v zadnjem stoletju.

Sklic na objavo specifikacije

(člen 6(1), drugi odstavek te uredbe)

https://goo.gl/YqXXi6

(1) UL L 179, 19.6.2014, str. 17.

(2) UL L 343, 14.12.2012, str. 1.